La despesa total realitzada pels turistes internacionals que van visitar Catalunya el febrer d'aquest any es va situar en 1.030 milions d'euros, l'11,1% més que al febrer de l'any passat, segons l'Enquesta de Despesa Turística publicada per l'institut d'estadística espanyol. La despesa mitjana dels turistes a Catalunya va ser de 1.013 euros, amb un increment del 8,2% més que al febrer de l'any passat. L'Enquesta també indica que la despesa mitjana diària per turista a Catalunya el mes de febrer, coincidint en l'última setmana amb la celebració del Mobile World Congress, es va situar en 200 euros, amb un increment del 28% en relació amb el febrer del 2017. Les dades publicades per l'Institut Nacional d'Estadística assenyalen un millor comportament a Catalunya que al conjunt de l'Estat. Així, els turistes estrangers van fer una despesa total a l'estat espanyol de 4.507 milions d'euros, el 4,7% més que al febrer del 2017, per sota del creixement registrat a Catalunya que va ser de l'11,1%.  En relació amb la despesa mitjana per turista que va visitar l'estat espanyol, l'INE xifra aquesta despesa en 1.067 euros, el 2,1%, un creixement també inferior al 8,2% registrat a Catalunya.  Finalment, la despesa mitjana diària per turista que es va fer a l'estat espanyol va ser de 143 euros, un 8,2% més que al febrer de l'any passat, una xifra molt inferior als 200 euros diaris per turista que es va registrar a Catalunya, amb la celebració del Mobile, i un creixement percentual del 28% en relació amb al febrer del 2017. En les dades referides a Catalunya, l'INE destaca la caiguda de l'estància mitjana que els turistes estrangers van contractar en el seu viatge al febrer a Catalunya. Aquest any, l'estada mitjana ha estat de 5,1 dies, 15,5% menys de l'estada registrada al febrer de l'any passat.   En els dos primers mesos de l'any, els turistes estrangers han realitzat una despesa total de 1.942 milions d'euros, l'11,1% més que els dos primers mesos del 2017, i un creixement per sobre del registrat a l'estat espanyol que amb un total de despesa de 9.009 milions d'euros, l'augment ha estat del 5,2%.

Summary: La despesa turística estrangera al febrer se situa en 1.030 milions d'euros, l'11% més que l'any passat


La consellera d'Empresa i Coneixement, Àngels Chacón, ha reclamat al govern de l'Estat la prolongació dels ERTO "mínim" fins al març del 2021. A aquesta petició hi ha afegit la d'ajuts directes pel sector en comptes "d'avals de crèdit". La consellera ha dit que les empreses, "en el millor dels casos" estan facturant el 50% respecte a altres temporades i per aquest motiu demanen moratòries o ajuts per poder fer front a despeses tributàries, laborals o corrents. Des del Pallars Sobirà, ha demanat que arribin fons a Catalunya a través de l'increment del sostre de dèficit i a través de la territorialització dels fons europeus. La consellera ha explicat que hi ha molta petita i mitjana empresa que ha deixat de facturar i tenen les mateixes despeses que una temporada normal i per aquest motiu necessiten ajudes directes i pròrroga dels ERTO. Cachón s'ha entrevistat amb el sector turístic del Pallars Sobirà amb qui ha intercanviat impressions sobre les estratègies a seguir i la promoció internacional del turisme. La consellera ha volgut "felicitar i agrair" la implicació del sector empresarial en aquests moments difícils d'adaptació i ha elogiat la labor que han fet a l'hora d'adoptar mesures de seguretat per fer dels complexos establiments segurs.

Summary: Chacón reclama al govern espanyol la prolongació dels ERTO fins al març del 2021 com a mínim


La candidata de Cs, Inés Arrimadas, ha celebrat aquest dijous a la nit la victòria a les eleccions al Parlament i davant dels simpatitzants que s'han desplaçat fins a l'Avinguda Maria Cristina, ha agraït els més d'1.100.000 vots que ha tingut el partit taronja. ''Per primera vegada, a Catalunya, ha guanyat un partit constitucionalista'' ha manifestat Arrimadas, que ha afegit que ''ja se sabia que el procés no tenia futur'' i que amb els resultats ''ha quedat més clar que no representa un futur per a tots els catalans''. Arrimadas ha criticat els partits que, a més de ''saltar-se les lleis'' han mantingut 40 anys una llei electoral que dona més escons a qui té menys vots. Ha assegurat que seguirà lluitant per ''la convivència, el sentit comú i una Catalunya per a tots els catalans''.

Summary: Arrimadas: "Se sabia que el procés no tenia futur i ha quedat més clar que no representa un futur per a tots els catalans"


El portaveu polític de Demòcrates, Toni Castellà, s'ha dirigit a l'alcaldessa de Barcelona, Ada Colau, després de l'ofrena floral al monument de Rafael Casanova, aquest dilluns al matí, en el marc de la Diada de l'Onze de Setembre. En un contacte amb la premsa, el també diputat de Junts pel Sí (JxSí) ha mencionat Colau per afirmar: "Un missatge per a l'alcaldessa, no és moment d'ambigüitats, és el moment d'estar o no amb la democràcia". Així mateix, Castellà s'ha mostrat "convençut" que Colau "estarà amb la democràcia" i que, per tant, facilitarà els locals per al referèndum. D'altra banda, el dirigent independentista ha apuntat que l'11-S d'enguany ha de ser "l'impuls" perquè l'1-O hi hagi una "participació massiva" i guanyi el 'sí'. "És la manera perquè quelcom que es va perdre amb la violència es recuperi amb la democràcia i els vots", ha conclòs Castellà, en referència a la derrota de 1714. "Anunciem que, després de tres segles, el poble recuperarà les seves llibertats i constitucions, amb pau i democràcia, posant les urnes", ha asseverat el portaveu de Demòcrates.

Summary: Castellà a Colau: "No és el moment d'ambigüitats, sinó d'estar amb la democràcia"


La 18a edició de Tarraco Viva, que se celebrarà del 15 al 29 de maig a Tarragona, aproparà el patrimoni històric i arqueològic a la ciutadania per fer del festival un referent de “la ciutat que millor explica la història”, ha assenyalat Begoña Floria, tinent d’alcalde de Patrimoni de l’Ajuntament de Tarragona a la presentació del programa del festival aquest dimarts a Barcelona. El certamen es presenta amb la voluntat d’atreure nous públics interessats en la difusió de la història a través dels seus relats. Per fer-ho possible, s’han programat 124 activitats que sumen un total de 436 actes. Les representacions tindran lloc a 32 espais diferents de Tarragona, Altafulla, Constantí, Falset, Porrera i Vila-rodona, que enguany s’incorpora al programa.  Tarraco Viva, el festival cultural internacional dedicat i especialitzat en la divulgació històrica de l’època romana, vol posar a disposició del públic les eines necessàries per reflexionar sobre el passat històric. Com ha explicat el director del festival, Magí Seritjol, aquest festival proposa una "reflexió" de la història i del moment actual, ja que la història serveix per "reflexionar sobre la gent”.  Al festival de Tarragona es busca fer comprendre com funcionava l’Amfiteatre i qui eren realment els gladiadors, quina feina feia el senat, què menjaven els seus ciutadans, com es construïen els edificis monumentals i quina era la seva vida quotidiana. A més, Tarraco Viva és el reflex d’un festival que vol arribar a l’excel·lència, ja que, com ha explicat Seritjol, la majoria dels festival culturals a Europa són de teatre, dansa o música -entre d’altres- però “ningú havia pensat en el patrimoni històric com ho hem fet nosaltres”.  El Departament de Cultura de la Generalitat i l’Ajuntament de Tarragona van signar el passat mes de desembre un acord marc de col·laboració per la posada en valor del Patrimoni Mundial de Tarraco amb l’objectiu de consolidar aquest patrimoni com un instrument de desenvolupament cultural, educatiu i turístic de primer ordre. Tarraco Viva 2016 Aquest any el festival s’enceta amb ‘Roma i Egipte, una fascinació mediterrània’, un debat amb especialistes de la història i comunicadors que tractaran la relació entre dues de les grans cultures que ha vist néixer el mar Mediterrani: Roma i Egipte. D’aquesta manera, però, sense treure protagonisme a Roma, el certamen obre una  nova línia que es pretén mantenir en els propers anys: la relació entre l’imperi romà i altres civilitzacions del món antic.  Durant dues setmanes es podrà gaudir de 124 activitats divulgatives que sumen un total de 436 actes repartits en 32 espais de Tarragona com el Pretori, l’Amfiteatre, el Circ, el Fòrum de la Colònia, les Muralles, la Necròpolis Paleocristiana i el Museu Nacional Arqueològic de Tarragona, entre d’altres.

Summary: Tarraco Viva aproparà el patrimoni històric i arqueològic a la ciutadania amb 124 activitats


El vicepresident del Govern, Pere Aragonès, ha assegurat que des del Govern "es perseguirà la corrupció" poc després que el president de la Generalitat, Quim Torra, hagi demanat al director del Gabinet Jurídic de la Generalitat, Francesc Esteve, que la Generalitat es personi al cas sobre el 3%.  "Recuperarem fins a l'últim euro públic corromput", ha escrit Aragonès a Twitter. El vicepresident ja va proposar que el Govern es personés com a acusació particular a la causa el 2 d'agost i Torra es va comprometre a fer-ho si els serveis del Palau determinaven que hi havia perjudici per a l'erari català.

Summary: Aragonès, sobre el 3%: "Perseguirem la corrupció i recuperarem fins a l'últim euro públic corromput"


El temporal marítim és molt dur aquest dissabte arreu de la costa catalana amb una alçada mitjana de les onades d’uns 4 metres i pics màxims que superen els 7 metres (a la boia del Cap de Begur ja s’ha registrat una ona de 7,03 metres). Paral·lelament, les ratxes de vent també són molt intenses a les comarques del litoral i prelitoral de Barcelona, Girona i Tarragona. Destaquen registres com els 80,3 km/h a l’Observatori Fabra de Barcelona, els 76,3 km/h a Cabrils (Maresme), els 75,2 km/h a la bocana sud del Port de Barcelona o els 64,1 km/h a Parets del Vallès. Està previst que la ventada encara augmenti en les properes hores –sobretot a les comarques del Barcelonès, Maresme, Vallès Oriental i la Selva- i que es puguin sobrepassar els 90 km/h. Protecció Civil de la Generalitat manté les alertes dels plans Inuncat i Procicat, i demana màxima precaució al front marítim. L’Ajuntament de Barcelona ha prohibit l’accés als espigons. El consistori de la capital catalana ha activat a les 12.30 hores d’aquest dissabte el Pla Bàsic d’Emergència Municipal pel fort onatge a les platges, amb onades que superen amb facilitat els 4 metres d’alçada. De fet, la boia situada a la costa de Barcelona està mesurant ones amb una alçada mitjana de 3,79 metres amb un pic màxim de 5,84 metres. Com a conseqüència de l’activació del pla bàsic d’emergència municipal, el consistori recorda la prohibició d’accedir als espigons de la platja i d’entrar a l’aigua mentre onegi la bandera vermella, hissada a totes les platges. La Guàrdia Urbana de Barcelona s’ha desplegat a l’àmbit del litoral barceloní i barra el pas als espigons i les zones on trenquen les onades, per evitar riscs per a les persones. A Badalona, també s’ha barrat el pas al popular Pont del Petroli i el Port es troba tancat a causa del fort temporal. Al Maresme, el fort temporal marítim també ha provocat algunes destrosses a la platja de Cabrera de Mar i ha obligat a tallar el pas subterrani pel Torrent dels Vinyals.  63 trucades al 112 A Blanes (Selva), el temporal provoca un fort onatge amb onades que superen els tres metres d’alçada i una notable mar de fons de component est. Amb tot, segons fonts de Protecció Civil i la Policia Local no hi ha hagut cap incidència remarcable. En alguns trams del Passeig de Mar s’han arrossegat petites quantitats de sorra damunt de la zona per on passegen els vianants, però lluny de les acumulacions que va provocar el temporal del desembre passat. El telèfon d’emergències 112 ha rebut fins a les tres de la tarda un total de 63 trucades relacionades amb l'episodi de vent i onatge, la majoria a l'àrea metropolitana de Barcelona.  Més de 100 litres al litoral gironí Segons el Servei Meteorològic de Catalunya (SMC) a partir d’aquesta mitjanit es preveu que entri un front des del mar al nord-est del país, que pot suposar pluja intensa superior als 20 litres per metre quadrat en 30 minuts. La precipitació anirà acompanyada localment de tempesta i probablement de neu granulada o calabruix. En aquesta mateixa zona, es poden acumular fins a 100 litres en 24 hores, especialment a les comarques del litoral gironí (Alt Empordà, Baix Empordà i Selva). La cota de neu a les comarques de Girona podria ser inicialment força baixa –uns 500 o 600 metres- per després pujar i situar-se al voltant dels 900 o 1.000 metres. De moment, els gruixos de neu a les muntanyes del prelitoral són moderats amb 29 centímetres al PN dels Ports (1.055 metres) i 28 centímetres al Puig Sesolles (1.668 metres).

Summary: El temporal deixa onades de fins a 7 metres i ratxes de vent de més de 80 km/h al litoral


Tres escoles de la ciutat de Tarragona perden grup de P3. Les escoles Ponent, els Àngels i Cèsar August s'han quedat sense una de les seves classes de primer curs de pàrvuls. Per contra, guanyen un grup l'escola Tarragona i el col·legi Marcel·lí Domingo -i ambdós centres disposaran de dues línies. Pel pròxim curs escolar a Tarragona s'han ofertat un total de 58 grups amb una ràtio que s'ha rebaixat a 21 alumnes per classe en el període de preinscripció escolar que finalitzarà el 20 de maig. Si bé a nivell de Catalunya hi ha hagut la davallada d'alumnat de P3 més gran dels últims trenta anys, al Camp de Tarragona aquesta caiguda ha estat més moderada i, en bona mesura, s'ha pogut mantenir l'oferta de places inicial, segons ha afirmat la directora territorial d'Ensenyament, Sílvia Rodes. Després de la reunió de la taula mixta amb l'Ajuntament mantinguda aquest dimarts, la titular d'Ensenyament ha aprofitat per anunciar que les obres del nou edifici de l'escola Arrabassada s'iniciaran el 2018. "Estem en redacció de projecte i direcció d'obra, tenim una partida assignada de 345.000 euros, després s'adjudicarà l'obra i s'iniciarà cap al 2018", ha avançat Rodes, que ha volgut donar aquesta "bona notícia" durant la taula mixta d'Ensenyament. "Esmercem molts esforços perquè el projecte tiri endavant, és un barri que s'ho mereix", ha afegit. L'altra cara de la moneda és l'escola Ponent, que continua en barracons i el pròxim curs, a més, perdrà un dels seus dos grups actuals de P3. Les administracions, però, s'han compromès a fer-hi una aportació en els pròxims mesos de 150.000 euros per guanyar més espai, donada la ubicació estratègica a la zona, a prop del complex de les Gavarres i d'on Ikea hi té projectat un centre. Les dades facilitades aquest dilluns pel Govern apuntaven a la supressió de 7 grups de P3 i a l'increment, també de 7, en centres del conjunt de les comarques tarragonines -i d'increment d'un grup a 1r d'ESO, però un decrement de 4 en altres centres. Amb tot, és un balanç provisional. A la mateixa taula mixta de Tarragona s'han decidit ajustaments de línies, afectant, finalment, a cinc escoles de la ciutat -tres centres perden una classe i dos la guanyen; tots es quedaran amb dues classes de P3, excepte Ponent, amb una. La principal raó és la davallada d'alumnat de P3, si bé en el conjunt del Camp de Tarragona no ha estat tan accentuat com s'esperava. "I concretament a la ciutat de Tarragona, dels alumnes que teníem previstos amb padró i dels alumnes finalment preinscrits, només hem tingut una davallada de 32 alumnes menys, distribuïts per totes les zones de la ciutat", ha explicat Rodes.  La ràtio mitjana s'ha baixat en els 21 alumnes, cosa que ha permès mantenir els cinquanta i escaig grups de P3. Un 96,98% de les famílies han pogut escollir l'escola en primera opció. Pel que fa a la secundària, a Tarragona ciutat s'ha incrementat un grup de 1r de Batxillerat a l'Institut Martí i Franquès -amb una ràtio de 30 alumnes per classe, establerta per llei. "Hem mantingut l'oferta necessària i les famílies han pogut triar", ha conclòs Rodes. Pel que fa a la oferta postobligatòria, hi ha un nou grup de cicle formatiu de grau mitjà a l'institut Campclar. Finalment, en formació dual, actualment hi ha 610 alumnes cursant-ho al territori -220 incorporats aquest curs 2015-16-, dels quals 350 estudien a Tarragona ciutat.

Summary: Tarragona perd grups de P3 en tres escoles de la ciutat


Catalunya ha sumat 669 nous casos de covid-19 confirmats per PCR, elevant la xifra total als 124.789, segons l'últim balanç del Departament de Salut. Són 567 positius menys que els reportats fa 24 hores. La xifra de casos amb totes les proves és de 148.349 (787 més en les últimes hores). Des de l'inici de la pandèmia, han mort 13.176 persones per coronavirus a Catalunya, 3 més que en el darrer balanç. Els ingressats als hospitals pugen en 3 persones i  són ara 795. D'aquests, 135 estan a l'UCI, 5 més que fa 24 hores. El risc de rebrot baixa gairebé tres punts i és de 154,31, mentre que la velocitat de propagació baixa lleugerament de 0,95 a 0,92.

Summary: Catalunya suma 669 nous casos de covid-19 confirmats per PCR i 3 morts, amb descens d'uns tres punts del risc de rebrot


L'alcalde de Vandellòs i l'Hospitalet de l'Infant, Alfons Garcia, ha estat nomenat vicepresident  de l'Associació de Municipis en Àrees de Centrals Nuclears i emmagatzemament de residus nuclears (AMAC). L'entitat va renovar, en una reunió aquest dilluns a Madrid i amb la votació de tots els seus membres, el seu equip directiu pels pròxims quatre anys. A la presidència se situa l'alcalde de Yebra, Juan Pedro Sánchez. Precisament, Sánchez va assenyalar que una de les principals reptes d'aquest mandat serà el calendari definitiu de tancament de totes les plantes atòmiques de l'Estat espanyol. També va mostrar-se partidari de lluitar per la "seguretat" i exigir "transparència" als propietaris de les nuclears i les administracions públiques.

Summary: L'alcalde de Vandellòs i l'Hospitalet de l'Infant, Alfons Garcia, nomenat vicepresident dels municipis nuclears


L'Ajuntament de Barcelona ha començat el procés per readjudicar les llicències sobrants de motos i bicis d'ús compartit. En total ha d'adjudicar 2.782 motocicletes i 944 bicicletes que no es van conferir en el concurs del mes de maig. Segons un comunicat del consistori, s'assignaran de manera proporcional i amb caràcter temporal per via d'urgència a les empreses que van resultar adjudicatàries que hi estiguin interessades i que acreditin l'acompliment dels requisits. Davant l'emergència sanitària generada per la covid-19, l'ajuntament considera que el desplegament controlat d'aquests vehicles d'ús compartit representa "una bona alternativa per oferir desplaçaments segurs i sostenibles a la ciutadania". El mes de maig el consistori barceloní va adjudicar 4.176 llicències de motos d'ús compartit a dotze empreses i 3.031 de bicis a set empreses per un període de tres anys. Les bases de la convocatòria d'adjudicació d'aquests vehicles preveien que, en cas d'haver-hi vacants, les llicències sobrants fins a arribar a les 6.958 de motos i a les 3.975 de bicis, s'haurien de readjudicar a través d'un procediment convencional però atesa la situació d'emergència generada per la covid-19 el govern municipal va decidir accelerar aquest procés i reassignar les llicències de manera temporal per procediment d'urgència. Aquesta setmana s'ha dictat la resolució que permet iniciar el procés per tal que les llicències que no hagin pogut ser adjudicades es reparteixin proporcionalment entre els adjudicataris finals que hi estiguin interessats. Aquests, tenen fins a finals de la setmana que ve per presentar la sol·licitud. En el cas que tots els operadors hi estiguin interessats cadascun en podria adquirir fins a 580, en el cas de les empreses de motosharing i fins a 630 en el cas de les empreses de bicisharing, sempre que no se superi el màxim que hagin sol·licitat a la convocatòria original. Paral·lelament, davant la necessitat de comptar amb les màximes alternatives de transports sostenibles i segurs des del punt de vista sanitari, l'Ajuntament de Barcelona també està estudiant fórmules per ampliar les llicències a la ciutat. Segons el consistori, "els vehicles d'ús compartit esdevenen un recurs eficaç oferint a la ciutadania una alternativa al vehicle privat que ocupa menys espai públic, no contamina, és combinable amb el transport públic i permet un desplegament immediat".

Summary: Barcelona comença el procés per readjudicar les llicències sobrants de motos i bicis d'ús compartit


Les obres d'enderroc de l'antiga depuradora de marisc de Roses (Alt Empordà) encaren la recta final. Els operaris estan realitzant els acabats i netejant la parcel·la i l'entorn. Els treballs finalitzaran al gener amb la retirada de materials i el condicionament de les dues plataformes resultants, que s'adaptaran per a l'ús públic. Tot plegat, oferirà un nou espai de 3.500 metres quadrats. El servei provincial de Costes del Ministeri de Medi Ambient s'ha encarregat de l'execució de les obres, llargament reivindicades per l'Ajuntament tenint en compte que l'equipament es trobava en estat ruïnós. El consistori estudia ara demanar la concessió de l'espai a l'Estat per convertir-lo en un punt d'atracció turístic davant de mar. Per això treballa en un projecte que posi en valor l'espai.  Les tasques s'estan realitzant de manera gradual. La primera fase va consistir en la demolició dels edificis de planta baixa (magatzems, zona de comandament i zona de depuració i manipulació). Després, es va actuar a l'edifici principal de dues plantes retirant tot el material d'amiant i plaques d'uralites. Aquesta part va requerir un procediment especial tenint en compte que es tracta de material contaminant.  La fase que ara s'està iniciant està destinada a condicionar i netejar el solar resultant. La previsió és que al projecte s'hi inclogui la construcció d'un petit mur que actuï com a banc així com l'arranjament de la rampa d'accés. Aquests treballs es podrien incorporar al proper exercici.  També queda pendent l'enderroc de l'estació transformadora elèctrica, que es farà quan la companyia la traslladi a una altra ubicació per continuar donant subministrament a la urbanització Els Balins.  L'Ajuntament estudia ara demanar la concessió de l'espai a l'Estat i presentarà un projecte per revaloritzar la zona i convertir-la en un nou punt d'atracció turística davant de mar.

Summary: L'antiga depuradora de marisc de Roses encara el tram final de les obres d'enderroc


El conseller d'Economia i Coneixement, Andreu Mas-Colell, creu que condicionar el funcionament del FLA al comportament polític del Govern ''seria molt greu'' i m'agradaria pensar que no he llegit bé  la informació que s'ha rebut del govern espanyol perquè en cas que fos veritat ''s'estaria traspassant una línia que no s'hauria de traspassar'', ha manifestat el conseller després de participar en una dinar de la plataforma 'Sobirania i Justícia'. Mas-Colell ha afegit que la canalització del FLA ''no hauria d'estar condicionada'' a què la política del Govern ''agradi o no al govern espanyol''. Mas-Colell no ''te cap dubte'' que la ''teatralitat'' del govern espanyol ha format part d'un acte electoral.  El conseller ha deixat clar en un primer moment que el Govern encara no tenia una informació exhaustiva de la decisió del consell de ministres que s'ha celebrat aquest divendres ni del contingut de la intervenció del ministre d'Hisenda, Cristóbal Montoro. Tot i això, Mas-Colell ha recordat que quan es parla del FLA s'està parlant de diners que vénen dels impostos que paguen els catalans i que ''algú ha decidit que retornessin en forma de crèdit''.  El conseller d'Economia ha assenyalat que inicialment hi havia una coincidència entre el Govern i govern espanyol en relació amb les xifres que s'intercanviaven, però s'ha estranyat en relació amb la possibilitat d'una major ''condicionalitat'' de les operacions del FLA. ''Les condicionalitats ja existeixen perquè Catalunya esta intervinguda i per tant no sé que més volen'' ha reblat.  El conseller ha recordat que en aquest moments tenen una veritable ''exèrcit'' de funcionaris del Departament que es dediquen cada dia a enviar informació i factures al govern espanyol. Demanar més suposaria ''col·lapsar'' l'administració catalana.  Preguntat sobre si aquestes condicionalitats podrien respondre a una situació política, Mas-Colell ha recordat que fins ara no hi ha cap evidència de tractament diferenciat del FLA de Catalunya en relació amb altres autonomies. Tot i això, si a partir d'ara el comportament polític del Govern condicionés el tractament del FLA ''seria molt greu i m'agradaria pensar que no he llegit bé'' la informació perquè això suposaria que s'estaria ''traspassant una línia que no s'hauria de traspassar''. La canalització del FLA ''no hauria d'estar condicionada a si la política del Govern agrada o no al govern del Madrid''.  El conseller ha manifestat que ''no hi ha dubte'' que l'actuació del govern espanyo aquest divendres al migdia ha estat un acte electoral. Ara, un mes abans de les eleccions, queden bé i ho fan amb solemnitat, després d'una sessió de govern, i amb la ''teatralitat'' per enviar aquest missatge fora de Catalunya que és gràcies al govern central que cobren les farmàcies'' de Catalunya, ha explicat.  Mas-Colell també ha criticat que el govern espanyol critiqui les qualificacions de solvència de les agències de qualificació perquè la nota surt del tractament fiscal que sotmet l'estat espanyol a Catalunya. El conseller ha considerat ''sarcàstic'' que el govern espanyol consideri un risc sistèmic a Catalunya per Espanya i ha recomanat que si això és veritat cal que el govern espanyol prengui nota com les autoritats europees tracten els riscos sistèmics que es ajudant a impulsar el que és el motor econòmic de l'economia espanyola.

Summary: Mas-Colell adverteix que condicionar el FLA al comportament polític ''seria molt greu''


La consellera cessada no es pronuncia sobre si Salvadó ha de plegar i qualifica Illa de "personatge de poca qualitat" ACN Barcelona.-La consellera destituïda Clara Ponsatí no veu amb "tremendisme" que s'hagin de repetir eleccions perquè el Parlament està sota el "xantatge" de Madrid i ha qualificat "d'impàs" la situació actual. Així ho ha manifestat aquest matí en entrevistes a Rac 1 i Catalunya Ràdio. Segons Ponsatí, formar govern en l'actual circumstància és una tasca "titànica" i ha afegit que seria "absurd" que els independentistes es facin responsables de la situació. Ponsatí, que ha deixat Brussel·les per reincorporar-se a la universitat escocesa de Saint Andrews, no ha volgut donar la seva opinió referent a la polèmica conversa del dirigent d'ERC Lluís Salvadó sobre quina dona havia de ser consellera d'ensenyament, un càrrec que va acabar ocupant Ponsatí. "La meva opinió no interessa a ningú ni pràcticament a mi mateixa. El que jo pensi sobre si ha de plegar o no és totalment irrellevant”, ha afirmat. D'altra banda, s'ha referit al secretari d'organització del PSC, Salvador Illa, com un "personatge de poca qualitat" per haver dit que Catalunya no trobarà a faltar Ponsatí. Preguntada per la possibilitat que la justícia espanyola ordeni la seva extradició, Ponsatí ha recordat que la justícia britànica no atorga extradicions motivades políticament. "No ho ha fet mai i seria molt estrany que ho comencés a fer ara", ha afegit. Ponsatí també ha afegit que ha tingut indirectament algun contacte amb alguna autoritat per comunicar-li la seva decisió de tornar a Escòcia. La consellera cessada ha afirmat que la justícia britànica és independent i no es "doblega" a pressions polítiques ni reconeix els delictes "imaginaris" de sedició i rebel·lió que investiga el jutge Pablo Llarena. En referència a les declaracions del secretari d'organització del PSC, Salvador Illa, en què va dir que Catalunya no la trobarà a faltar, la consellera destituïda ha ironitzat que Illa té "via directe" amb Catalunya i ha volgut treure importància a les seves paraules. Tot i així, ha afegit que la política catalana té alguns personatges "de poca qualitat" i que hi ha coses que no cal dedicar-li gaire estona.  Pel que fa a la possibilitat que es repeteixin eleccions, Ponsatí ha defensat que si no es pot posar en pràctica el resultat "claríssim" del 21-D és perquè la justícia espanyol ho impedeix i perquè el govern espanyol creu que pot "tutelar" el Parlament. En aquest sentit, ha considerat que la cambra catalana no s'ha vist en cor de fer front al "xantatge" de Madrid i "potser no està exercint de Parlament sobirà".  "Si no es pot formar govern per aquest motiu, seria absurd que ens donéssim a nosaltres mateixos la responsabilitat del que no és la nostra responsabilitat", ha afegit tot traient dramatisme a la possibilitat de noves eleccions. Segons Ponsatí, hi ha una situació "d'impàs" i ha confiat que la majoria independentista es mantingui si es repeteixen els comicis tot posant en dubte que el cansament es pugui transformar en abstenció a les urnes.

Summary: Ponsatí no veu amb "tremendisme" una repetició d'eleccions perquè el Parlament està sota el "xantatge" de Madrid


Les línies S1, S2, L6, L7 i L8 de Ferrocarrils de la Generalitat oferiran servei ininterromput durant la nit de Cap d'Any, segons ha informat aquest dimecres la Generalitat. És un dels serveis que s'adapten a les especificitats pròpies de les dates nadalenques, tal com es fa, per exemple, amb el Metro del Vallès. En aquest cas, entre el 24 de desembre i el 7 de gener s’aplicaran els horaris corresponents al període no lectiu. D'altra banda, el 24 de desembre, vigília de Nadal, el servei de trens d’FGC finalitzarà a les 23.00 h en totes les línies. El Cremallera, els Funiculars i l’Aeri de Montserrat també tenen un horari especial el dia 25 de desembre. Ferrocarrils de la Generalitat oferirà un servei ininterromput la nit de Cap d’Any. Els trens circularan de forma continuada per la zona urbana de Barcelona i pels trajectes Barcelona-Sabadell i Barcelona-Terrassa.   A la línia Barcelona-Vallès, l’interval de pas dels serveis urbans de les línies L6 (Reina Elisenda) i L7 (Avinguda Tibidabo) serà de 20 minuts. Els serveis suburbans S1 (Terrassa) i S2 (Sabadell) circularan cada 45 minuts, aproximadament. A més, el Funicular de Vallvidrera circularà amb un interval de 10 minuts durant tota la nit.   Pel que fa a la línia Llobregat-Anoia, la freqüència de pas de la línia L8 (Molí Nou-Ciutat Cooperativa) serà d’un tren cada 20 minuts. Cremallera, Funiculars i Aeri de Montserrat   El 25 de desembre la freqüència del Cremallera de Montserrat mantindrà els horaris habituals fins a les 13.48 h, en sentit ascendent, i fins a les 14.15 h, en sentit descendent. A partir d’aquestes hores i fins a la finalització del servei durant el dia de Nadal, només s’efectuarà un servei extraordinari a les 17.48 h, en sentit ascendent i amb sortida de l’estació de Monistrol de Montserrat, i dues circulacions, en sentit descendent, a les 17.15 h i 18.15 h i amb sortida de l’estació de Montserrat.   L’últim funicular descendent del Funicular de Sant Joan sortirà a les 13.00 ho, mentre que l’últim ascendent del Funicular de la Santa Cova ho farà a la mateixa hora.   El dia de Nadal l’Aeri de Montserrat, que es pot agafar des de l’estació Aeri de Montserrat de la línia R5 (Manresa) d’FGC, finalitzarà el seu servei a les 14.00 h.

Summary: Servei ininterromput a les línies S1, S2, L6, L7 i L8 de Ferrocarrils la nit de Cap d'Any


Un any després que entrés en vigor el Pla especial de regulació d'usos recreatius al barri de Gràcia de Sabadell que estableix el tancament de tots els establiments d'oci de la Zona Hermètica, l'Ajuntament de la ciutat està redactant un pla director per redefinir on i com s'ha de repartir l'oci local. L’executiu vol crear una oferta atractiva a diverses zones, evitant que l'activitat es concentri en un sol barri i obrint la porta a què en un futur pugui tornar-se a concedir alguna llicència a la Zona Hermètica. La previsió és que estigui enllestit el 2018 i que permeti corregir l'escenari actual en què l'únic lloc on poden obrir-se establiments musicals amb aforaments superiors a 100 persones és a Sant Pau de Riu-sec. Tot plegat quan encara està sobre la taula el tancament de les darreres discoteques de la Zona Hermètica amb uns propietaris "decebuts" amb el govern a qui acusen de no complir els compromisos del ple i de conduir-los a "la ruïna". L'Ajuntament de Sabadell ha posat fil a l'agulla per definir quin ha de ser el futur del model d'oci local. El govern municipal està treballant en un nou pla director que es redactarà al llarg del 2018.  Aquesta eina servirà per definir si cal fer un nou pla especial o una modificació per corregir l'actual normativa que estableix que només poden obrir-se discoteques o bars musicals amb un aforament superior a 100 persones a la zona de Sant Pau de Riu-sec. " "El pla vigent té un problema greu", afirma el regidor del Programa de Llicències de Sabadell, Xavi Guerrero, que explica que "no s'entén que Sabadell no pugui tenir un petit Razzmatazz o una Jazz Cava com la Terrassa", lamenta.    Guerrero assegura que el govern entén que hi ha una part de la població que gaudeix amb aquesta mena d'oci i afirma que la nova normativa establirà si s'ha de concentrar al centre, als polígons o ha d'estar escampat per diversos barris. "Des del govern apostem perquè els joves que vulguin gaudir-ne no hagin d'agafar el cotxe que és el que passarà quan es tanqui la Zona Hermètica el proper estiu", afirma.  El regidor considera que la solució passa per distribuir aquesta mena de locals de forma que no estiguin concentrats en una sola àrea generant molèsties als veïns. "Potser un establiment més gran ha d'anar als afores i altres bars musicals més petits poden estar a diferents barris”, indica. Així mateix obre la porta a que un cop el text estigui enllestit puguin tornar-se a concedir algunes llicències per a discoteques a la Zona Hermètica. "És probable que en aquesta distribució de l'oci tres o quatre locals si que puguin operar en aquest espai", comenta. Tancaments imminents Segons el responsable del Programa de Llicències, el tancament dels locals que encara resten oberts a la Zona Hermètica és imminent. El regidor assegura que el govern local ja ha comunicat el cessament d'activitat a tots els operadors i que en els propers dies se signarà el decret per revocar-los la llicència a la desena que encara segueixen funcionant. "Ells tindran un mes per presentar un recurs de reposició i el més probable és que desestimem les al·legacions, revoquem les llicències i fem el cessament de l'activitat".  Tot i que els propietaris poden presentar recursos, Guerrero afirma que els administratius no prosperaran i que probablement a l'estiu acabin abaixant la persiana. "Si van per la via judicial, després de veure les sentencies del Tribunal Suprem i Tribunal Superior de Justícia de Catalunya favorables a l'Ajuntament, el més probable és que el jutge també desestimi els seus recursos o que els estimi però no presenti mesures cautelars i podem seguir endavant amb el tancament", aclareix.   El regidor lamenta la situació però recorda el Pla de regulació d'usos recreatius del barri de Gràcia va aprovar-se l'any 2011, de manera que fa sis anys que els propietaris sabien que havien de tancar. “Ells creien que no s'acabaria executant i la sorpresa ha estat que aquest govern ho està fent", ha dit. Una Zona Hermètica en caiguda lliure De la quarantena de locals que existien a la Zona Hermètica l'any 2006 i la quinzena que hi havia el maig de l'any passat, ara només en queda una desena. Els pocs que sobreviuen han anat veient com algunes discoteques mítiques com People o Bora Bora han marxat a poblacions veïnes com Barcelona o Granollers, i d'altres com el popular bar l'Espanyol s'han reconvertit i han apostat pel sector de la restauració. A tot això se suma el tancament de nombroses empreses a l'espai que ha passat de ser un dels polígons més prometedors de la ciutat a una àrea en decadència plena de naus tancades i cartells de 'en venda', 'lloguer' o 'traspàs'.  El president dels Locals d’Oci de la Zona Hermètica, Joan Cosp, lamenta que el govern insisteixi en voler solucionar "una problemàtica que ara no existeix perquè queden molt pocs negocis oberts". Cosp indica que hi havia 450 persones treballant en aquest sector i que ara només en queden unes 200.  El portaveu dels operadors ha criticat la possibilitat que dibuixa el regidor d'Espai Públic que les discoteques tanquin portes el proper estiu i més endavant, un cop estigui enllestit el nou Pla, es tornin a concedir algunes una llicencies. "És inviable, seria una ruïna total", ha assegurat l'operador que ha remarcat que els propietaris dels locals "són empresaris de Sabadell, no estrangers".  Així, ha tornat a demanar "diàleg" a l'executiu local i ha assegurat que els operadors no volen indemnitzacions ni anar a la via judicial. "Volem parlar i estem segurs que si ens asseiem trobarem una solució", ha explicat Cosp que ha lamentat que un any després que el ple municipal aprovés una moció per unanimitat que obria la porta a crear una taula per definir el futur model d'oci de la ciutat amb operadors i veïns, no s'hagi celebrat cap trobada. "Estem una mica decebuts perquè no s'ha complert el que es va dir i tot i que hem insistit enviat cartes i circulars no hem obtingut resposta”, ha comentat l'empresari que ha demanat “sentit comú i seny" perquè una ciutat de 200.000 habitants com Sabadell "no pot quedar-se sense oci".

Summary: Sabadell projecta un pla director per reordenar l'oci nocturn i no descarta tornar a permetre locals a la Zona Hermètica


El candidat d’Unió, Josep Antoni Duran i Lleida, ha assumit la “màxima responsabilitat” per la “derrota” de la formació democristiana a les eleccions del 20-D. En una compareixença aquest diumenge a la nit davant dels mitjans de comunicació, Duran ha afirmat que ara no es planteja dimitir i que deixa qualsevol decisió en mans des militants i del proper congrés del partit, que se celebrarà durant el primer semestre de 2016, però ha assenyalat el secretari general d’Unió, Ramon Espadaler, com a “actiu de futur” de la formació democristiana. El cap de llista d’Unió ha assumit “personalment” els resultats d’Unió i ha felicitat En Comú Podem com a coalició guanyadora de les eleccions a Catalunya. “Sóc molt conscient que les eleccions no han anat bé, han anat força malament i ara toca donar la cara. Hi ha menys gent que ha confiat en Unió que el 27-S”, ha sentenciat Duran, que ha assumit “personalment” aquesta responsabilitat. “Quan un perd les eleccions no ha de buscar justificacions, ha d’acceptar el resultat i ho faig personalment com a cap de llista. Hem perdut les eleccions, no podem divagar. Qui més ha perdut les eleccions és el cap de llista, jo mateix. Els ciutadans han votat el que han cregut i respectem la seva decisió”, ha afegit. Duran també ha valorat positivament l’increment de la participació a Catalunya en relació a 2011. Duran ha reconegut que la derrota d’Unió és “sense matisos, no hi ha justificacions, no hem sabut arribar a la ciutadania. Estic convençut que els ciutadans han votat lliurement i per principis i jo no he estat capaç d’aguantar el resultat del 27-S i encara menys incrementar-lo. Reconec la derrota i que no he estat capaç. Espadaler ha estat millora candidat que jo i cal tenir aquest actiu present en el futur”. El cap de llista d’Unió ha avançat que dilluns hi haurà reunió del comitè de govern d’Unió per analitzar el resultat de les eleccions.  “A Catalunya hi ha una majoria pel dret a decidir. És clara i hi ha estat sempre i Unió en forma part. Hi ha hagut gent que ha tingut molta pressa i segueixo pensant que hi ha un espai per al catalanisme polític moderat, malgrat els resultats d’UDC”, ha argumentat Duran. El cap de llista d’Unió ha reiterat que Catalunya es troba en el paradigma del conflicte entre independentistes i no independentistes, però que ara emergeix també l’eix “esquerra i no esquerra”, que ja s’ha expressat a les municipals i el darrer 27-S. “Governabilitat molt difícil” A nivell espanyol, Duran ha afirmat que “el panorama és complicat i serà molt difícil de gestionar el resultat d’aquestes eleccions. Veig molt difícil un govern a Espanya. Entrem en temps d’inestabilitat. Així ho ha expressat la ciutadania i no tenim res a dir-hi”. El líder d’Unió també ha apuntat que a Catalunya podria haver-hi noves eleccions i que “la qüestió catalana segueix sent un dels principals problemes que té Espanya. El resultat de Podem té a veure amb l’oferta política que ha fet sobre Catalunya i la crisi econòmica que ha causat ressentiment social per l’impacte en tantes i tantes”.

Summary: Duran assumeix la “màxima responsabilitat” per la “derrota” en les eleccions del 20-D


Dos professionals d'un Centre d'Atenció Primària (CAP) de Sant Cugat del Vallès han donat positiu en coronavirus. Ho han confirmat a l'ACN fonts de MútuaTerrassa, que és qui gestiona aquest centre. Com a mesura preventiva s'ha decidit aïllar catorze treballadors més, que haurien estat en contacte amb les persones infectades. MútuaTerrassa disposa de tres CAP en aquesta ciutat, el de Can Mates, el de Valldoreix i el de la zona centre. L'organització assegura que el servei mèdic està garantit i per ara descarta el tancament d'aquest equipament. Amb aquests dos nous casos ja són cinc els ciutadans de sant Cugat afectats per la malaltia.

Summary: Detecten dos casos de coronavirus en un CAP de Sant Cugat i confinen catorze professionals del centre


El maquinista d'un tren de mercaderies que transportava paper entre Madrid i Barcelona està ingressat a l'Hospital de Valls després que el comboi que conduïa hagi bolcat entre l'Espluga de Francolí i Vimbodí i Poblet (ambdós a la Conca de Barberà) a conseqüència de la llevantada, segons ha explicat un altre maquinista de l'empresa privada que gestiona el tren al programa 'La nit dels ignorants' de Catalunya Ràdio. Aquesta persona ha informat que cap a tres quarts d'una de la matinada, i a causa de la intensa pluja, s'ha esllavissat un tros de talús al costat de la línia ferroviària i, de retruc, el despreniment s'ha endut part de les vies. Segons ha explicat també l'home, el primer tren que ha passat per la zona era el que transportava paper, pertanyent a la companyia a la qual ell treballa. El maquinista no ha pogut frenar a temps i el comboi ha acabat bolcant. El conductor ha resultat ferit i ha estat traslladat a l'hospital de Valls. Segons la persona que ha trucat a la ràdio per donar la informació, la víctima està estable, tot i que no ha sabut donar detall de l'abast de les lesions que ha sofert. Entrevistat pel mateix programa, el portaveu de Renfe, Antonio Carmona, no ha pogut donar més detalls sobre el cas pel fet que el comboi pertany a una empresa privada. A conseqüència de l'accident la línia que uneix Madrid i Barcelona a través de Saragossa ha quedat completament interrompuda, segons ha explicat també el maquinista. Es dona el cas que la intensa pluja que ha caigut durant la nit i la matinada a la zona ha provocat un altre despreniment de talús, en aquest cas a l'interior de Vimbodí i Poblet, que també s'ha endut part de les vies, segons ha explicat en declaracions als mitjans l'alcalde de la localitat, Joan Canela.

Summary: Ferit el maquinista d'un tren de mercaderies que ha bolcat per la llevantada entre l'Espluga de Francolí i Vimbodí


VidaCaixa va tancar l'exercici del 2017 amb un benefici net de 634 milions d'euros, un 28,8% més que el 2016, segons ha informat en una roda de premsa celebrada a Madrid el conseller delegat de l'entitat, Tomás Muniesa. Els ingressos en primes i aportacions s'ha situat a 31 de desembre en 11.526,3 milions d'euros, l'1,48% menys que el 2016. La filial asseguradora de CaixaBank, presidida per Gonzalo Gortázar, va tancar l'exercici amb uns recursos gestionats de 75.221,8 milions d'euros, el 10,8% més que l'any anterior. D'aquest recursos, 26.914,8 milions corresponen a plans de pensions, un 6,9% més que el 2016, i 48.307 milions pertanyen a assegurances de vida, el 13,1% més.  Muniesa ha destacat que en l'exercici del 2017, l'entitat asseguradora se situa en el lideratge del sector a l'estat espanyol i assumeix també el lideratge en el segment de plans de pensions i vida, obtenint una quota de mercat del 23,5% en plans de pensions i del 32,8% en assegurances de vida, segons les dades facilitades per VidaCaixa.  El conseller delegat ha reconegut que l'exercici del 2017 ha estat ''un any excepcional'' i ha afegit que la companyia està especialment ''orgullosa'' de la seva activitat.  Els recursos gestionats per l'asseguradora van sumar a 31 de desembre un total de 75.221,8 milions d'euros, el 10,8% més que el 2016 i una xifra que és equivalent al 7% del PIB espanyol.  El directiu de l'asseguradora també ha destacat que en l'any 2017 es van abonar als clients un total de 3.945 milions d'euros en concepte de prestacions, un 3,5% més que el 2016.  Dels 11.526,3 milions d'euros d'ingressos en concepte de primes i aportacions per negocis i segments, el 71% d'aquesta xifra correspon a assegurances de vida-estalvi.

Summary: VidaCaixa obté un benefici net de 634 milions d'euros el 2017, un 29% més que l'any anterior


Hi participaran 90 pacients per analitzar la combinació entre la tècnica del ‘mindfulness’ i les noves tecnologies ACN Barcelona.-El Servei de Psiquiatria de l’Hospital de la Vall d’Hebron ha posat en marxa una prova pilot per analitzar la realitat virtual en el tractament del Trastorn per Dèficit d’Atenció amb Hiperactivitat (TDAH) amb la participació de 90 pacients per analitzar la combinació de la tècnica del ‘mindfulness’ i les noves tecnologies per tractar aquesta malaltia sense necessitat de medicació. El projecte, pioner a l'Estat, es porta a terme amb la col·laboració de l’empresa Psious dins el Vall d’Hebron Barcelona Campus Hospitalari. El ‘mindfulness’ es basa en l’atenció plena en les mateixes emocions, sensacions i pensaments, mentre que la realitat virtual permetrà als professionals utilitzar entorns hiperrealistes per afavorir la concentració dels pacients. En el primer assaig hi prendran part 90 persones adultes, que se sotmetran a sis sessions de cinc minuts, amb els quals es vol tractar el seu entorn sense utilitzar els fàrmacs. L’objectiu final del projecte, que també compta amb la col·laboració de l’Institut Karolinska de Suècia, és reduir el temps de tractament i aconseguir els mateixos resultats que amb el tractament farmacològic.  Segons el cap del servei, el doctor Josep Antoni Ramos-Quiroga, la combinació del ‘mindfulness’ i la realitat virtual s’ha utilitzat amb èxit en altres pacients i afegeix que l’objectiu és que el Campus de la Vall d’Hebron “sigui un centre de referència en el tractament de la psiquiatria mitjançant les noves tecnologies”. La realitat virtual s’ha utilitzat més de 20 anys de recerca mèdica i pràctica clínica que actualment s’aplica en trastorns d’ansietat, disminució del dolor en malalts de càncer, ansietat generalitzada i tractament de pors i fòbies, entre d’altres.  El Trastorn per Dèficit d’Atenció amb Hiperactivitat (TDAH)és un trastorn del neurodesenvolupament que afecta el 5% de la població durant la infància i es manté en més de la meitat dels pacients durant l’edat adulta. És la patologia mental més diagnosticada a Catalunya entre infants i adolescents, segons Salut, dels quals un 25% són noies i el 75% nois. Els símptomes més habituals són la falta d’atenció, desorganització, falta de control dels impulsos, inestabilitat emocional i hiperactivitat. A més, la persistència del TDAH al llarg de la vida està associada a un baix rendiment acadèmic, dificultats a l’hora de mantenir relacions interpersonals, abús de drogues i risc en la conducció i en les relacions sexuals. La iniciativa ha rebut el premi Mobile World Capital Barcelona a la innovació a les 6es Jornades R+D+I Tic Salut i Social celebrades el passat mes de setembre a Vic

Summary: L’Hospital de la Vall d’Hebron posa en marxa un tractament pioner del TDAH amb realitat virtual


El PP de Badalona ha exigit aquest dimecres al Govern que obri un expedient i sancioni la CUP per "inundar" la ciutat amb cartells de Franco "propagandístics" i "saltar-se" l’ordenança de civisme. El president del PP a l'Ajuntament de Badalona, Juan Fernández, "una irresponsabilitat i un descrèdit molt gran" que el propi partit de l’alcaldessa es dediqui a "embrutar" la ciutat i que a més ho faci, ha dit, "sense tenir cap tipus de conseqüència”. Els cartells amb la imatge del dictador van aparèixer aquest dimarts a la població del Barcelonès i en altres ciutats catalanes com una acció que forma part campanya independentista. “És una vergonya que aquest govern permeti que el seu propi partit polític faci el que vulgui i cregui que pot embrutar la ciutat com si fos casa seva”, ha denunciat Fernández. El grup municipal del PP ja va denunciar fa uns mesos una altra campanya d’enganxada de cartells de la CUP, "que tampoc respectava els espais reservats per a aquesta finalitat". Fernández considera "incomprensible" que hi hagi un partit polític que pugui actuar amb aquesta impunitat i "ho fa perquè els seus companys, que són els que governen, no han obert cap expedient sancionador”. “Aquesta doble vara de mesurar del Govern, que no té cap contemplació en sancionar qualsevol altra iniciativa que no respecti l’ordenança de civisme, ratlla el delicte perquè demostra un clar tracte de favor i una reiterada actitud prevaricadora per part de l’alcaldessa de la ciutat”, ha criticat Fernández. El grup del PP ha anunciat que presentarà en el proper ple una moció per tal que s’iniciïn els tràmits per sancionar la CUP per incomplir, "de forma reiterada" l’ordenança de civisme.  Fernández reitera que “és una irresponsabilitat i un descrèdit molt gran" que el propi partit de l’alcaldessa es dediqui a embrutar la ciutat i que, a més, "ho faci sense tenir cap tipus de conseqüència”. “El Govern ha de demostrar que pensa més en la ciutat que en els seus propis interessos com a partit i per això li exigim que obri expedient i sancioni la CUP”, conclou Fernández.

Summary: El PP de Badalona insta el Govern a sancionar la CUP per  "saltar-se" l’ordenança de civisme amb els cartells de Franco


"No tots els que participem en política venim de partits que han constituït, com diu la Fiscalia, un pacte criminal estable amb la corrupció". Així de taxatiu s'ha expressat el diputat de la CUP Benet Salellas referint-se a CDC mentre defensava la seva moció sobre corrupció. Ha citat el cas ITV, el cas de la família Pujol, el del Palau de la Música i el del 3%. Pel que fa al text, s'ha aprovat per unanimitat instar el Govern a comparèixer com a acusació particular en tots els procediments judicials vinculats a delictes de corrupció i frau fiscal en què el patrimoni i recursos públics de la Generalitat apareguin indiciàriament perjudicats, incloent-hi en aquest concepte el frau a qualsevol tribut del qual tingui capacitat de decisió la Generalitat. Des de JxSí, el convergent Lluís Corominas ha evitat entrar en polèmica amb Salellas, i només s'ha limitat a recordar que la CUP i Catalunya Sí que es Pot no van fer gairebé cap aportació a la Llei de transparència tramitada la passada legislatura. Salellas ha centrat la seva intervenció a referir-se a tots els casos de corrupció que esquitxen CDC, i ell mateix ha remarcat que el debat d'aquesta moció es produeix el mateix dia que la Fiscalia Anticorrupció demana cinc anys i dos mesos de presó per a Oriol Pujol pel cas de les ITV. El diputat cupaire ha remarcat que l'existència d'entitats de control com l'Oficina Antifrau o la Sindicatura de Comptes "no va servir per dissuadir ni evitar les conductes d'Oriol Pujol", que estaven "totalment en sintonia amb la resta de conductes desenvolupades per la seva família", que ha definit com una "autèntica estructura de corrupció". També ha fet referència al cas Palau i al cas del 3%.  "Hi ha qui com Quico Homs entén que es pot anar emmascarant a tothom i que tots els polítics són iguals però no és veritat", ha conclòs Salellas, volen diferenciar-se, ha dit, dels polítics de CDC.  Corominas no ha volgut comentar la intervenció de Salellas. "Jo parlaré de la moció", ha dit. Ara bé, sí que ha remarcat que l'anterior legislatura hi havia una "mesura estructural" per lluitar contra la corrupció, que era la llei de transparència, i "qui menys va treballar en això va ser la CUP i Catalunya Sí que es Pot". El convergent ha reconegut que l'actual sistema de lluita contra la corrupció "s'ha anat farcint com un puzle mal endreçat", amb diferents organismes que "no s'han coordinat prou bé i que han creat moltes escletxes en el sistema".  El text aprovat aposta per impulsar de manera conjunta amb el Parlament la creació d'un Mecanisme Català de Prevenció i Lluita contra la Corrupció i el Frau, que serà independent del Govern i que retrà comptes anualment davant del Parlament. Servirà per coordinar la Fiscalia Anticorrupció, els Mossos d'Esquadra, l'Oficina Antifrau, la Sindicatura de Comptes, el Síndic de Greuges, la Intervenció General de la Generalitat i l'Agència Tributària.  També s'ha aprovat per unanimitat reforçar amb més personal i mitjans les unitats del Cos de Mossos d'Esquadra a les que correspon la investigació dels delictes vinculats a la corrupció.

Summary: Salellas sobre CDC: "No tots venim de partits que han fet, com diu Fiscalia, un pacte criminal estable amb la corrupció"


La líder dels comuns, Jéssica Albiach, ha instat el Govern a rectificar i excloure del decret llei que passarà pel ple al Parlament la setmana vinent el punt en què s'augmenta un 0,9% les pensions dels expresidents de la Generalitat. "No entenem que ens vulguin colar aquest punt amb altres mesures de lluita contra la pandèmia, amb certa perversitat", ha criticat Albiach a 'SER Catalunya'. També ha reclamat a la resta de forces polítiques que facin "pressió" perquè no s'inclogui aquest punt en aquest bloc. D'altra banda, CatECP ha avisat JxCat que "el silenci pot ser còmplice" si no subscriu la declaració que impulsen els comuns perquè el Parlament condemni la corrupció i, concretament, el finançament il·legal de CDC confirmat pel TS. Albiach considera que incloure l'augment de les pensions al decret que també incorpora mesures per lluitar contra la crisi de la covid-19 és "inacceptable", i més "en plena pandèmia". "Són gent que guanya més de 80.000 euros a l'any, i que ara augmentem aquesta pensió és inconcebible, i el Govern hauria de rectificar", ha insistit, tot recordant que tenen una setmana per a fer canvis.  Sobre la declaració institucional que els comuns volen impulsar al Parlament, Albiach ha instat JxCat a afegir-s'hi i ha criticat els membres de JxCat que diuen que no tenen res a veure amb CDC: "Jo tampoc n'he format mai part i condemno rotundament la corrupció, vingui d'on vingui", ha afegit, i ha recordat que "hi ha consellers que sí que formaven part de CDC, i per salut democràtica haurien de fer aquest pas endavant". "El silenci pot ser còmplice", ha avisat. En el ple que se celebrarà dijous que ve també es votarà la creació d'una comissió d'investigació sobre la gestió de les residències de gent gran durant la pandèmia, que reclama tota l'oposició, i a la qual JxCat ha dit que hi votarà a favor perquè es constitueixi.  Tot i que Albiach ha dit voler ser "ben pensada" i creure que "totes les forces se sumaran a la petició de comissió per veure què ha passat i com repensar el model d'atenció a la gent gran", ha advertit que podria formar part també de les picabaralles entre els partits de Govern, ja que residències queda sota una conselleria dirigida per ERC. "En tota la legislatura veiem la lluita partidista, i ho emmarco en aquesta situació", ha dit. Quan fa dos anys de la investidura de Quim Torra com a president de la Generalitat, Albiach ha fet balanç, ha dit que hi ha hagut una "manca de lideratge" i ha reiterat que, quan hi hagi certa normalitat i se superi aquesta emergència sanitària, caldrà convocar eleccions. Albiach defensa que l'estat d'alarma s'allargui un mes més Albiach també ha defensat que l'estat d'alarma s'allargui més temps perquè permet controlar la mobilitat de la ciutadania i "protegeix la vida", ja que evita el col·lapse sanitari. D'altra banda, la líder dels comuns creu que al principi "no hi havia unanimitat" sobre els criteris per gestionar la pandèmia entre el govern espanyol i algunes comunitats autònomes, però ha defensat que amb el pla de desescalada "sí que hi ha unanimitat sobre com s'ha de fer". Finalment, ha fet una crida a la "paciència" i la "prudència" davant alguns actes "irresponsables", com la mobilització al barri de Salamanca a Madrid: "Els rics es pensen molts cops que estan per damunt la llei", ha reblat.

Summary: Albiach insta el Govern a "rectificar" i excloure del decret l'augment d'un 0,9% a les pensions dels expresidents


En el seu 50è aniversari, el Carnaval de Solsona té el planter assegurat. Centenars de nens i nenes no s'han volgut perdre la festa dels menuts i, com fan els grans, han rebut al rei Carnestoltes entre la disbauxa, han ballat al ritme de la imatgeria i han penjat el ruc petit, al costat del dels grans, al campanar. Tampoc han faltat les reivindicacions del territori al sermó, entre les quals "una escola més gran" per Lladurs o més consciència "contra el canvi climàtic". A la tarda la festa continuarà amb el concurs de disfresses i el correfoc infantil. Al volts de les 11 del matí el rei Carnestoltes ha arribat a Solsona on centenars de nens i nenes l'esperaven per començar la festa. Entre confetis, acompanyat dels gegants i al ritme de l'orquestra Patinfajàs, el rei ha arribat a la Plaça Major on han començat els ballets i les sorpreses. A les tradicionals danses dels gegants i la imatgeria, i amb l'absència, per primera vegada, de les contradanses, aquest any s'hi ha afegit l'Espedrera, la serp estrenada el Carnaval dels adults de 2019. També s'ha "coronat" al Xut petit, homòleg del mussol dels grans, que a diferència del seu antecessor encara no duia la corona. Un sermó reivindicatiu Representants dels centres escolars de la comarca han volgut repassar els esdeveniments viscuts al territori des del darrer Carnaval i fer algunes reivindicacions. Els infants han exigit una escola més gran per Lladurs, solucions als problemes de despreniments en algunes vies o que es faci cas als veïns de Llanera que volen seguir pertanyent a Llobera i no a Torà. Tampoc han oblidat els danys que ha causat el Gloria en alguns municipis com Navès o Ardèvol, i han apel·lat a la necessitat de conscienciar-se davant de l'emergència climàtica. La penjada del ruc Acabades les danses, la penjada del Ruc ha posat el colofó als actes del matí. Sota el campanar de la Torre de les Hores i amb els menuts entonant la cançó 'A Solsona, bona gent', s'ha penjat l'animal al costat del dels grans. Dimecres la despenjada El Carnaval infantil seguirà aquesta tarda amb el concurs de disfresses i el correfoc. Dimecres arribarà el punt final de la festa quan, primer els petits i, després els grans, tornaran a baixar el ruc de la Torre de les Hores.

Summary: Centenars de nens i nenes demostren que el Carnaval de Solsona té el planter assegurat


El primer secretari del PSC, Miquel Iceta, ha reiterat aquest dimarts la demanda al president de la Generalitat, Quim Torra, perquè atengui la seva "obligació institucional" i se sotmeti a una qüestió de confiança o bé convoqui eleccions. Després que la portaveu del Govern, Elsa Artadi, hagi descartat anticipar eleccions i hagi reptat l'oposició a presentar una moció de censura, Iceta ha dit que no poden "confondre" el que és una obligació institucional de l'executiu del que és una possibilitat que tenen els grups de l'oposició. En roda de premsa, el líder dels socialistes ha constatat que el Govern està "en fals" i els ha dit que si no tenen majoria han d'escollir per un dels dos camins.

Summary: Iceta insisteix que Torra ha de convocar eleccions o sotmetre's a una qüestió de confiança


El Pla Inuncat ha passat aquest divendres al matí de la fase d'emergència a la fase d'alerta i en les properes hores pot passar a prealerta o desactivació, segons ha explicat el conseller d'Interior, Miquel Buch. Protecció Civil ha indicat que la rebaixa és per la millora dels cabals, i si bé acaben les restriccions de les activitats, es recomana precaució general per risc d'allaus, despreniments i caigudes d'arbres. En l'última compareixença pel temporal Gloria, el conseller ha indicat que ja es van retirant els reforços dels serveis d'emergències per un episodi "extraordinari i insòlit" que ha requerit l'activació de l'Inuncat, el Ventcat i el Neucat de manera simultània, fet "molt excepcional". Buch ha dit que s'ha entrat a la "fase de desactivació" i ara Interior deixa pas a Presidència especialment, que "pilotarà la recuperació i el seguiment d'aquest postemporal del Gloria". Des de diumenge Mossos ha atès 1321 incidents i els Bombers 8168. "Hem de continuar demanant prudència, encara tenim incidències, en som conscients, però aquest país ha de començar a tornar a la normalitat en la mesura que es pugui, passant pàgina al que és l'episodi d'emergència d'aquest temporal", ha destacat Buch.  El conseller ha lamentat les víctimes mortals i les persones que han resultat ferides pels efectes d'aquest temporal Glòria i també ha transmès un missatge d'agraïment per la col·laboració ciutadana i la feina de tots els cossos d'emergència i seguretat, ajuntaments i totes les associacions i col·lectius que han treballat tots aquests dies. Proteccio Civil ha aixecat aquest matí al voltant de les 7 hores la restricció de confinament als nou municipis que quedaven de la demarcació de Girona. El riu segueix molt crescut i s’ha demanat extremar la precaució en la mobilitat. També s'ha aixecat la suspensió de realització d'activitats a l'aire lliure en medi natural. Es  manté la recomanació d'evitar anar a les zones de muntanya, especialment parcs naturals i a zona del Montseny, per perill esllavissades, arbres caiguts i pel risc que puguin caure més arbres a causa de les ventades. També, pel perill d’allaus al Pirineu i Prepirineu, es recomana evitar les activitats fora pistes i cenyir-se a les zones delimitades per les estacions d'esquí. Entre els municipis més afectats hi ha el Montseny, que es manté aïllat per esllavissades. Torroella de Montgrí ha quedat aïllada a primera hora per inundacions. Al voltant de les nou del matí Mossos han obert el pont del riu Ter en direcció Gualta. L'accés cap a Pals es manté tancat per seguretat. Torroella ha informat aquest matí que se suspenien les classes perquè els accessos al municipi estaven tallats. El pont de Verges sobre el riu Ter està totalment inundat. El 112 ha rebut 15.034 trucades per 11.460 incidències des de l'inici del temporal fins a les 9 hores d'aquest divendres. Per comarques, se n'han rebut 3.880 del Barcelonès, 1.949 del Baix Llobregat, 1.581 del Maresme, 1.480 del Vallès Occidental, 1.165 del Vallès Oriental, 606 del Garraf i 598 de la Selva. Per municipis, se n'han rebut 2.649 de Barcelona, 573 de Badalona, 519 de Castelldefels, 500 de Mataró, 424 de l’Hospitalet de Llobregat, 311 de Sabadell, 303 de Terrassa i 270 de Girona. D'aquestes trucades a emergències, els Bombers de la Generalitat han atès 62 avisos relacionats amb el temporal entre les 21 hores d’ahir i les 9 hores d’aquest matí. La majoria d’ells, per baixos inundats a Torroella de Montgrí i Ullà, a causa de la crescuda del riu Ter, i també per revisar vies on hi ha hagut esllavissades. Paral·lelament, també participen per terra en la recerca d’un mariner desaparegut a Palamós. Des de l'inici del temporal s'han fet 81 assistències, entre les quals hi ha hagut quatre víctimes mortals i dos ferits greus. Segons informa l'Agència Catalana de l’Aigua Tots els rius tenen el cabal decreixent. El cabal màxim del Baix Ter i Baix Llobregat ha arribat a mar, per tant tots els cabals dels rius van a la baixa. La punta de la crescuda del riu Ter ha passat per la desembocadura aquesta matinada cap les quatre i la del riu Llobregat cap a la una. Tot i això, les desembocadures de Ter i Llobregat continuen amb cabals molt superiors als normals. La resta de rius porten cabals superiors als ordinaris en una lenta recessió que pot durar alguns dies fins recuperar la normalitat.  Aquest matí es mantenien 1.744 abonaments sense subministrament elèctric. El Servei Català de Trànsit ha informat que a les 10 hores hi havia 39 trams de la xarxa viària tallats a causa d’inundacions o despreniments o objectes a la via i cinc trams que requerien cadenes. Perill d'allaus Protecció Civil ha advertit que durant el cap de setmana hi ha perill d'allaus al Pirineu i Prepirineu. Per això ha demanat evitar les activitats fora pistes i cenyiu-se a les zones delimitades per les estacions d’esquí.

Summary: Interior rebaixa a alerta l'Inuncat pel temporal Gloria després de més de 9.400 actuacions de Mossos i Bombers


Els pagesos tornaran a tallar diumenge la C-12, al terme municipal de Flix (Ribera d'Ebre). Exigeixen a Agricultura que rebaixi els requisits de les subvencions i no s'obligui als afectats per l'incendi del juny passat a contractar una assegurança de cinc anys per als cultius, que els costaran quatre vegades més del que rebran. "Una persona que té 30 hectàrees i se n'hi ha cremat 5, ha de pagar una assegurança de cinc anys de 26.000 euros i l'ajuden amb 5.500 euros", ha exemplificat l'alcalde de Bovera, Òscar Acero. Els ajuts són d'1,33 euros per olivera als terrenys de secà i de 3,5 euros per olivera als de regadiu. Els ajuts que ja es van pagar el 31 de gener, tot i algunes al·legacions presentades pels agricultors, s'hauran de tornar si no es contracta l'assegurança de l'olivera per cinc anys. La mesura afecta uns 80 pagesos amb terreny cremat a l'incendi de la Ribera d'Ebre, les Garrigues i el Segrià, el juny de l'any passat. Després de diverses reunions, l'última amb el director general de Desenvolupament Rural, Oriol Anson, i altres representants del departament la setmana passada, han decidit emprendre accions de protesta per fer recular al Govern. Diumenge a la tarda faran talls intermitents de trànsit, com ja van fer poc temps després del foc. Demanen responsabilitat i compromís real amb la pagesia que se sent desemparada. "Nosaltres vam patir el foc i ara seran els afectats pels aiguats. El 99% del meu municipi viu de l'agricultura però sembla que els sobrem els pagesos petits", ha lamentat l'alcalde de Bovera. "De l'incendi algú se n'ha de fer responsable. Si hi ha diners per netejar els pinars, n'hi ha d'haver per als pagesos i per als olivers, que és del que vivim", ha afegit. Conviden a tothom a participar en la manifestació perquè la mobilització va més enllà dels afectats per l'incendi. "Ells fan proves. Ara diuen que els ajuts no es cobren perquè no es té assegurança però més endavant igual diuen que qui no té assegurança no cobra la DUN i encara serà pitjor. Han de fer una assegurança atractiva perquè tothom volem assegurar la collita però no es poden pagar 170 euros per hectàrea", ha defensat Acero.

Summary: Els pagesos tallaran la C-12 a Flix perquè els ajuts pel foc del juny no estiguin condicionats a assegurar els cultius


Tècnics del Consorci de Serveis Agroambientals del Baix Ebre i Montsià (CODE) han iniciat aquest divendres el tractament d'enguany per combatre la mosca negra mitjançant fumigacions en la part catalana del Cinca i el Segre fins a Lleida. Així ho aconsellen les anàlisis dutes a terme des del passat mes de gener en diversos trams dels dos rius. Està previst que en el transcurs d'aquesta campanya s'apliquin sis fumigacions, fins a l'estiu, que s'aniran programant en funció dels resultats de les prospeccions que es realitzaran periòdicament en els punts determinats dels rius per conèixer l'evolució de la densitat de les larves. El tractament es fa en tots els casos a través d'un helicòpter fins a la depuradora de Lleida. Des d'aquest punt fins al Parc de la Mitjana s'efectua a través de mitjans terrestres. En cada fumigació s'actua en una trentena de punts d'abocament en els quals s'hi distribueixen en total un miler de litres d'un insecticida larvicida biològic molt específic i selectiu per a la mosca negra per tal d'eliminar la possibilitat que les larves, dipositades pels adults en algues (macròfits), es desenvolupin. Les fumigacions que s'efectuen els darrers anys contra la mosca negra han permès una reducció d'un 90% de les picades a la població de la zona afectada respecte dels anys en què no es feia el tractament. L'eradicació total de la mosca negra és pràcticament impossible, però l'aplicació de l'insecticida arriba a eliminar fins a un 95% el nombre de larves del riu, una eficàcia en la qual hi influeixen altres factors com ara les condicions meteorològiques, el cabal del riu, la major o menor presència d'algues i la temperatura de l'aigua. Amb els tractaments es pretén mantenir l'afectació de la plaga en uns nivells tolerables i reduir de forma significativa les molèsties per a la població.  Pla d'actuació per al període 2015-2017 L'any 2015 el Govern va aprovar el Pla d'actuació per a la prevenció i control de les plagues de mosquits i mosca negra a les comarques afectades de l'Ebre, el Segre i el Ter d'aplicació fins el 2017, que preveu la realització de fumigacions oportunes als trams dels rius afectats. El pla compta amb poc més de 2 milions d'euros, aportats pels departaments de Territori i Sostenibilitat, Salut, Agricultura, Ramaderia, Pesca i Alimentació i Empresa i Coneixement.

Summary: Comença el tractament d'enguany contra la mosca negra al Cinca català i al Segre fins a Lleida


La companyia catalana preveu iniciar els assajos clínics a finals d’aquest 2016 ACN Barcelona.-Aelix Therapeutics, una empresa catalana especialitzada en el desenvolupament de immunoteràpies contra la infecció pel VIH, ha aconseguit finançament per valor d’11,5 milions d’euros per impulsar el desenvolupament de l’immunogen HTI, el seu principal producte, com a vacuna terapèutica per al tractament contra aquest virus. L’HTI ha estat desenvolupat en el marc del programa HIVACAT, integrat dins de l’Institut de Recerca de la Sida IrsiCaixa. La inversió s’ha realitzat a través d’Ysios BioFund II Innvierte, el segon fons gestionat per Ysios Capital, i ha comptat amb la participació de Caixa Capital Risc, la divisió de capital risc de "la Caixa”, i de Johnson and Johnson Innovation (JJDC). En el marc d’aquesta ronda de finançament, Aelix ha incorporat quatre nous membres al consell d’administració: Karen Wagner d’Ysios Capital, José Antonio Mesa de Caixa Capital Risc, Jordi Naval, cofundador de la companyia, així com un representant de JJDC. Els fons obtinguts seran utilitzats per completar l’equip i els assajos clínics començaran a finals de 2016, amb un estudi de seguretat en persones no portadores del virus, i posteriorment inclouran estudis d’eficàcia en pacients infectats. “Estem encantats d’haver tancat una ronda de finançament de tal importància. El sindicat d’inversió el composen inversors amb perspectives complementàries i, en particular, inversors corporatius de companyies farmacèutiques experts en virologia i vacunes. A més, tenim molt interès en seguir col·laborant amb la comunitat científica internacional per provar aquest nou concepte de teràpia”, comenta el doctor Christian Brander, investigador de l’ICREA a IrsiCaixa i director científic i cofundador d’Aelix Therapeutics. “HTI ha estat desenvolupat a IrsiCaixa partint d’un enfoc únic per al disseny d’una vacuna terapèutica, basant-nos en la resposta immunitària d’aquelles persones que són capaces de controlar el VIH sense necessitat de tractament antiretroviral. Per això hem treballat amb dades de persones procedents de 4 continents, recopilant una quantitat de dades que no està a l’abast de cap altre grup de recerca”, indica el doctor Bonaventura Clotet, director d’IrsiCaixa, cap de Servei de Malalties Infeccioses de l’Hospital Germans Trias i cofundador d’Aelix. El principal producte de la companyia, l’immunogen HTI, té el potencial de convertir-se en la primera immunoteràpia capaç de controlar o curar la infecció per VIH de manera eficient. L’immunogen o vacuna HTI ha estat dissenyat per provocar una resposta del sistema immunitari del pacient similar a la que, de forma espontània, produeixen algunes persones portadores del virus que aconsegueixen mantenir la infecció controlada sense necessitat de medicaments antiretrovirals, coneguts com “controladors d’elit”.  La vacuna HTI genera una potent resposta immunitària mitjançant la qual les cèl·lules T del sistema immunitari reconeixen les cèl·lules infectades pel virus i les eliminen. Això representa un gran avanç i un clar canvi de rumb respecte a les investigacions portades a terme fins a dia d’avui, segons han informat els responsables del projecte en un comunicat.

Summary: Aelix Therapeutics aconsegueix 11,5 milions d’euros de finançament per desenvolupar una vacuna contra el VIH


El pressupost global per a l’adquisició i subscripció de documents per a biblioteques públiques del Departament de Cultura de l'any 2019 augmenta globalment el 8% respecte el 2018, fins arribar als 5.224.000 euros. A partir d'aquest dimarts, i fins al 6 de febrer, tots els ajuntaments de Catalunya amb biblioteques públiques integrades al Sistema de Lectura Pública de Catalunya ja poden presentar-se a les dues convocatòries de subvencions que el Departament de Cultura promou per adquirir llibres i diaris. Enguany, el Departament de Cultura destina un total de 3.967.500 euros per a que els ajuntaments reforcin les col·leccions bibliogràfics de les seves respectives biblioteques. La primera línia de subvenció permetrà a les biblioteques públiques seleccionar llibres en català i occità per a una valor total de 2,2 milions d'euros a partir dels projectes que les editorials presenten dins del Sistema d’Adquisició Bibliotecària (SAB). Paral·lelament, a través de la segona línia d’ajuts es preveu destinar un total de 1,7 milions d'euros als ajuntaments per tal que adquireixin directament llibres i subscripcions de diaris destinats a les seves biblioteques.   Amb la configuració d’aquests dos ajuts el Departament de Cultura es fixa com objectiu "donar suport a la indústria editorial en català i occità; facilitar l'adquisició de llibres i diaris a través de les llibreries local i incrementar els fons bibliogràfics de les biblioteques públiques i la seva capacitat de selecció".    Com a novetat d’aquest any, l'ajut destinat a la compra de llibres i diaris s’ha ampliat a totes les biblioteques del Sistema de Lectura Pública de Catalunya, per la qual cosa s'hi han incorporat les poblacions de menys de 5.000 habitants amb biblioteca pública integrada al Sistema. Aquesta novetat comporta que 98 biblioteques públiques de poblacions inferiors a 5.000 habitants podran disposar directament d’aquest ajut.   La inversió en adquisició de llibres i diaris es complementarà amb la subscripció de revistes per a les biblioteques de Girona, Lleida, Tarragona i Terres de l’Ebre i l’increment de les col·leccions disponibles per a tots els usuaris de les biblioteques públiques de Catalunya a través d’eBiblioCat, la biblioteca digital del Sistema de Lectura Pública de Catalunya, que enguany incorporarà l’accés a enciclopèdies generals i temàtiques i que augmentarà dels documents audiovisuals.

Summary: Cultura destina 5,2 MEUR per l'adquisició i subscripció de documents per a biblioteques públiques, un 8% més que el 2018


Diversos juristes consultats per l'ACN discrepen sobre la sentència del Tribunal Suprem en el cas de l'1-O. Mentre algun la veu "intel·ligent i equilibrada", com José María Fuster-Fabra, Francesc Jufresa considera un "encert" la condemna per sedició, però desproporcionades les penes, i Marc Balcells creu que els fets provats tenen un "encaix forçat" en el delicte de sedició. També discrepen sobre l'èxit dels possibles recursos al Tribunal Constitucional i el Tribunal Europeu de Drets Humans. Fuster-Fabra diu que la sentència està molt ben "tancada" i, per tant, és difícil que prosperi un recurs. Jufresa confia que el TC faci una lectura "generosa" de la Constitució i rebaixi les penes, mentre que Balcells diu que la resolució trigarà tant que els presos ja hauran complert bona part de les penes. En declaracions a l'ACN, Fuster-Fabra creu que Manuel Marchena i la resta de magistrats han resolt tots els dubtes penals i processals que hi havia sobre la taula i han pres una decisió "equilibrada, raonada, intel·ligent". Segons ell, si la condemna hagués estat per rebel·lió, seria més fàcil de recórrer, però la sedició està ben fonamentada. Jufresa creu que la sentència té un nivell tècnic "altíssim" però incompleix la proporcionalitat a l'hora de fixar les penes. Així, creu que dins del delicte de sedició el tribunal podria haver aplicat subtipus atenuats com la conspiració o provocació a la sedició, que rebaixaria la condemna. Per a Balcells, la sentència ha buscat fets perquè encaixessin en determinats delictes i ho ha fet de manera "forçada", cosa que suposa un "atemptat al dret". Sobre els límits de la protesta i la desobediència civil, Fuster-Fabra creu que el Suprem ha establert que es pot protestar contra la llei per tal de modificar-la, però no pas trencar-la. En canvi, Balcells creu que la sentència farà entrar dubtes a la ciutadania quan protesti al carrer, perquè no sabrà fins a quin punt s'està jugant ser condemnat penalment. Sobre la condemna a Forcadell, d'onze anys i mig, Fuster-Fabra diu que es pren pel paper "predominant" i l'actuació "decisiva" que va tenir en l'aprovació de les lleis de 'desconnexió'. En canvi, Jufresa veu una "mancança argumentativa" en aquest punt, i creu que el tribunal no "ha discriminat bé" entre els diversos acusats.

Summary: Els juristes discrepen sobre les penes del Suprem i sobre l'èxit dels recursos al TC i al TEDH


Les obres d'arranjament del campanar de l'església de Santa Maria de Palamós (Baix Empordà) han posat al descobert una escala de cargol d'origen medieval. La troballa s'ha fet durant el procés de repicat de la façana del davant del carrer de l'Església. L'estructura, que ha passat desapercebuda durant segles, podria ser de la mateixa època que la Torre del Consell, situada just a l'altre costat del campanar i que data del segle XIV. Tècnics de l'àrea de patrimoni de l'Ajuntament del municipi estudiaran en els propers dies la trobada per concretar-ne la procedència i valorar-ne l'interès històric. Els primers indicis apunten que l'element podria haver tingut una funció d'accés a un espai de guaita. La descoberta s'ha produït mentre es repicava l'arrebossat original de la façana del campanar. Durant els treballs, han aparegut les finestres que donaven claror a l'espai interior on s'ha localitzat l'escala, que tenia la porta d'accés totalment tapiada.  Els primers indicis apunten que l'estructura podria datar de la mateixa època que la Torre del Consell, que es troba just a l'altra banda del campanar.  La torre era el lloc de reunió dels 'Jurats' i del 'Consell Estret' del poble. Es tracta dels òrgans de govern del municipi que s'encarregaven de vetllar perquè s'apliquessin els privilegis atorgats a Palamós. Antigament el Consell es reunia al baluard i, amb motiu de les reformes de 1521, l'espai va passar a formar part de l'església.  Els tècnics municipals consideren que per la seva ubicació i estructura, l'escala podria tenir una funció d'accés a un espai de guaita, on se situarien unes campanes utilitzades per advertir de la població.  L'estructura, que es troba en un bon estat de conservació, estava completament tapada pels murs del campanar. Això ha propiciat que fins ara s'hagi mantingut "amagada".  Millores al temple L'Ajuntament impulsa des de fa uns mesos la millora del campanar del temple. L'actuació té com a objectiu la millora de l'arrebossat exterior de les zones en mal estat i la reparació d'esquerdes, la impermeabilització dels paviments i les terrasses, així com la consolidació de les baranes de les escales interiors d'accés i la substitució dels actuals suports de les campanes. També preveuen pintar la façana i eliminar el graó d'entrada a l'església, que actualment dificulta l'accés a persones amb mobilitat reduïda.  D'altra banda i coincidint amb les obres, també s'ha reforçat la il·luminació exterior de campanar amb nous focus de tipus led.

Summary: Descobreixen una escala de cargol d'origen medieval durant les obres d'arranjament del campanar de l'església de Palamós


La fiscalia i l'acusació particular demanen 21 anys de presó per a cadascun dels dos acusats d'assassinat per propinar una pallissa mortal a un jove a l'exterior de la discoteca Caribbean de Girona la matinada del 31 de gener del 2016. L'origen de l'agressió va ser una disputa que va començar a l'interior de la discoteca quan la víctima va reclamar a un amic dels acusats que li tornés uns diners que li devien. A les cinc de la matinada, la disputa es va traslladar a fora el local i "es va transformar en baralla", descriu el fiscal. L'acusació relata que la víctima va fer un tall a la cara a un dels processats i va començar a fugir en direcció a Salt però l'altre acusat el va atrapar.  Llavors, entre els dos, el van acorralar contra un mur i li van clavar cops a tot el cos i, sobretot, a la zona del cap que li van provocar un traumatisme cranioencefàlic. La víctima va morir tres dies després a l'hospital.  Un jurat popular serà l'encarregat de jutjar a finals de maig a l'Audiència de Girona els dos acusats pel crim a l'exterior de la discoteca Caribbean del 31 de gener del 2016.  Segons relata el fiscal a l'escrit d'acusació, cap a les tres de la matinada la víctima es va apropar a un jove que també estava dins la discoteca per reclamar-li que li tornés uns diners que s'havia quedat uns dies abans. Com que no li va fer cas, dues hores més tard, a les cinc, va tornar a demanar-li els diners. En aquesta ocasió, l'altre jove estava acompanyat de l'acusat, Taoufik El Y., que va començar a discutir amb la víctima. La disputa va anar pujant de to i es va traslladar a l'exterior de la discoteca. "Un cop fora, la discussió es va transformar en baralla", exposa la fiscalia. Segons el fiscal, durant la discussió la víctima li va "realitzar un tall a la zona de la cara" a Taoufik El Y. Després d'això, la víctima va intentar fugir corrent però el segon acusat Mohamed B. (que es trobava amb Taoufik El Y. a fora la discoteca) el va perseguir i atrapar. "Actuant de previ i comú acord, van atrapar la víctima quan corria per protegir-se i li van impedir que fugís del lloc", relata el fiscal Víctor Pillado.  Aleshores, continua exposant l'acusació pública, el van començar agredir propinant-li cops per tot el cos i el van arrossegar fins a un petit mur que hi havia davant la botiga Motos Traffach, situada a uns 170 metres de la discoteca. La fiscalia exposa que els acusats van actuar "amb la intenció d'acabar amb la vida" de la víctima o "essent plenament conscients" que el podien matar. Un cop el tenien acorralat contra la paret i "tenint la víctima completament indefensa", el van continuar colpejant per tot el cos però, sobretot, a la zona del cap. El fiscal recull que Mohamed B. va deixar d'apallissar-lo "moments abans" que ho fes Taoufik El Y., que "va haver de ser subjectat per diferents persones presents perquè finalitzés l'atac". Els cops van causar un traumatisme cranioencefàlic a la víctima. Tot i que el van traslladar immediatament a l'hospital Trueta de Girona, no va poder superar les ferides i va morir tres dies després.  "Les zones del cos atacades així com la virulència dels cops, eren idonis per causar la mort de la víctima, com efectivament va passar", conclou el fiscal. Per això, acusa Taoufik El Y. i Mohamed B. d'un delicte d'assassinat i demana per a cadascun d'ells una pena de 21 anys de presó i 7 anys de llibertat vigilada. La mateixa condemna que demana l'acusació particular. Una altra baralla al Caribbean No és la primera vegada que un crim a l'exterior de la discoteca Caribbean arriba a judici a l'Audiència de Girona. El juliol del 2014 van condemnar a 3 anys i 6 mesos de presó l'acusat de matar un home d'un cop de puny el 24 de febrer del 2012. La sentència condemnava Lucjan Jan Niesyn com a autor d'un delicte de lesions en concurs ideal amb un delicte d'homicidi imprudent. La sentència descartava que Niesyn tingués intenció de matar quan va propinar un cop de puny "brutal i directe" a la cara de la víctima. L'Audiència també va condemnar Andrei Mihaita Tanasa a 1 any i mig de presó per trencar la mandíbula a un amic de la víctima mortal.

Summary: Els dos acusats d'assassinat per la pallissa mortal a l'exterior de la discoteca Caribbean afronten 21 anys de presó


Els Mossos d'Esquadra, els Bombers de la Generalitat i els Bombers de Barcelona han suspès fins demà a dos quarts de vuit del matí la recerca del nadó que el pare hauria llançat aquest dimarts al riu a Sant Adrià de Besòs. Els tres cossos d'emergència han dut a terme durant tot el dia un dispositiu ampli amb unitats subaquàtiques, canines i l'helicòpter que ha pentinat la llera i les zones de canya, tant des de terra com des de l'aigua. També s'ha buscat dins el riu. La recerca comprèn una distància d'uns 800 metres, des de la zona on els testimonis situarien el pare amb el nadó fins a la desembocadura del riu. També s'ha rebaixat el nivell d'aigua del metre quaranta que presentava fins a uns quaranta centímetres. Els Mossos han confirmat que hi ha un menor detingut que estava previst que passés a disposició de la Fiscalia de Menors aquest mateix dimecres. El detingut seria el pare, de 16 anys, que s'hauria dirigit a la comissaria aquest dimarts acompanyat pel seu pare -l'avi del nadó- per confessar que s'havia desfet del fill. La intendent Estruch, sotscap de la comissaria de Badalona, ha explicat davant dels mitjans de comunicació que el dispositiu de recerca va començar cap a mitja tarda de dimarts quan van rebre un avís al 112 segons el qual una persona hauria deixat un nadó al riu Besòs. El dispositiu es va ampliar amb unitats especialitzades després que altres testimonis haurien corroborat la primera versió. El servei d'helicòpter dels Mossos d'Esquadra, amb un llum potent, es va afegir a la recerca, que es va aturar cap a quarts de 3 de la matinada i s'ha reprès aquest matí amb la sortida del sol. En Mateo, un veí de Sant Adrià de Besòs, ha explicat que cap a les sis de la tarda de dimarts era al bar 'La Catalana', a pocs metres de la riba del riu on s'ha dut a terme el dispositiu de recerca. Segons aquest veí, mentre era al bar va entrar al local un jove que anava tot xop i que va dir que uns nois l'havien robat i el volien pegar. "Va trucar al seu pare perquè no volia que truquéssim a ningú", ha afegit. "Després va arribar el seu pare i se'l va endur". Al cap d'una hora, ha afirmat, "vam poder veure que arribava la policia i després l'helicòpter".

Summary: Suspenen fins a aquest dijous la recerca del nadó que el pare hauria llaçat al Besòs


Un accident múltiple, amb almenys set vehicles implicats i diversos ferits manté tallada l'autovia A-2 al seu pas per Vila-sana, al Pla d'Urgell. El sinistre ha passat abans de les 11 del matí al punt quilomètric 490 de l'autovia A-2, en un tram amb boira. Segons ha informat El Servei Català del Trànsit hi ha almenys set vehicles implicats en aquest sinistre, on segons les primeres informacions hi hauria diversos ferits lleus.  La via ha quedat tallada en sentit Lleida i el trànsit es desvia per Bellpuig. En el sinistre hi treballen efectius dels Mossos i dels Bombers.

Summary: Un accident múltiple amb diversos ferits talla l'A-2 al pla d'Urgell


De l'1 al 18 de març, la dansa inundarà els teatres, però també les places i carrers de les principals ciutats de la primera corona barcelonina. La Quinzena metropolitana de la Dansa serà present a Barcelona, Badalona, Cornellà, Esplugues, l'Hospitalet i Santa Coloma i s'hi desplaçarà en metro a través d'Under9', un espectacle de la companyia Brodas Bros creat per a l'ocasió amb l'objectiu d'apropar al gran públic una disciplina sovint poc coneguda. Un dels integrants del grup, Lluc Fruitós, explica que s'ha preparat una rua per diferents estacions i línies de metro amb la que s'aproparà la dansa als viatgers: "El 'flow' i l'energia de la dansa no pararà mai". Però aquest no serà l'únic espectacle gratuït de carrer que s'ha previst. N'hi haurà una desena amb un total d'una trentena de representacions. Un dels membres de la comissió artística de la Quinzena, Marta Almirall, assegura que la primera edició del certamen marcarà un abans i un després en la relació de la ciutadania amb la dansa, gràcies a la diversitat de propostes de la programació i el fet de fer molt accessible una disciplina sovint poc coneguda. En aquest sentit, destaca la combinació d'espectacles més convencionals, amb d'altres vinculats a noves tendències de la dansa. Hi haurà també presència de companyies internacionals, espectacles per a tots els públics, grans ballarins de renom i també apostes emergents. Almirall destaca espectacles com 'Origami', de Furinkai, un espectacle itinerant que es farà en places i que recorrerà totes les ciutats que formen part de la Quinzena amb l'objectiu de "captivar la gent del carrer". En total seran més d'una quarantena d'espectacle s que sumaran més d'un centenar de representacions. També tindrà aquest esperit captivador 'Under9', l'espectacle al metro que passarà per l'L2 a Badalona, per l'L5 a Cornellà i Esplugues i per l'L9 a Santa Coloma i l'Hospitalet. "Volem fer servir el metro no només com un transport públic, sinó perquè la gent vagi a les estacions a gaudir d'espectacles de dansa", apunta Almirall. En aquest sentit, el responsable de Relacions públiques de TMB, José Vicente Muñoz, explica que el metro vol ser "un gran aparador" de les arts escèniques i reivindica Barcelona i la seva àrea metropolitana com a "ciutat 'underground'" en la que la gent i la cultura poden també entrar en comunió. Pel que fa a la resta d'espectacles, destaquen el treball 'IUanMI' de Lali Ayguadé que es farà a Barcelona; el 'Two' del Ballet Nacional de Marsella que aterra a Santa Coloma de Gramenet; els 'Quadres d'una exposició' del Centre de Dansa de Catalunya, que els ballarins Roser Muñoz i Joan Boix portaran a Badalona, o l'espectacle infantil 'Pinocchio' de Jasmin Vardimon.

Summary: La quinzena metropolitana de la dansa escalfa motors al metro de Barcelona


En el segon dia de vaga indefinida, els taxistes han seguit ocupant aquest dissabte la Gran Via per protestar contra la regulació dels vehicles VTC que planteja el Govern. Després dels aldarulls que es van viure ahir al vespre que van finalitzar amb set detinguts, la tranquil·litat ha estat la nota predominant durant tot el matí quan, de forma esglaonada, han anat arribant més vehicles que s'han sumat als que han passat la nit tallant la via. En una assemblea prevista per dos quarts d'una a la confluència del Passeig de Gràcia amb Casp, els taxistes decidiran si segueixen ocupant o no la Gran Via i les següents accions de protesta a dur a terme.  Alberto 'Tito' Álvarez assegura que, a l'espera que es ratifiqui en assemblea, la voluntat majoritària passa per abandonar la Gran Via i concentrar-se a les immediacions del Parlament. També es debatrà si a partir de dilluns els taxistes organitzen accions de protesta a les portes del Departament d'Economia.

Summary: Els taxistes continuen ocupant la Gran Via en el segon dia de vaga indefinida


La presidenta de la cambra catalana lamenta que el govern espanyol pretengui que la Mesa "censuri iniciatives legislatives"  ACN Barcelona.-La presidenta del Parlament, Carme Forcadell, ha denunciat aquest diumenge "la persecució judicial" contra els càrrecs electes sobiranistes davant la comissió política de l'Assemblea Parlamentària de la Francofonia (APF), que es reuneix a Luxemburg. Forcadell ha assegurat que el Parlament viu una situació "insòlita" amb les querelles contra els cinc membres sobiranistes de la Mesa i ha acusat el govern espanyol i de voler que la Mesa "censuri iniciatives legislatives dels diputats i prohibeixi debats parlamentaris". "Una exigència que ens hem negat a complir per preservar la sobirania parlamentària, la llibertat d’expressió, la llibertat ideològica i el dret d’iniciativa dels diputats", ha assegurat Frocadell davant de representants d'una trentena de Parlaments, entre els quals el francès, el canadenc i el quebequès, segons i Més enllà del seu cas, Forcadell ha exposat també la condemna contra l'expresident Artur Mas i els exconseller Joana Ortega, Irene Rigau i Francesc Homs pel procés participatiu del 9-N així com els més de 350 processos judicials contra alcaldes i regidors. "Aquesta és la resposta del govern espanyol a la majoria de la ciutadania de Catalunya, que demana celebrar un referèndum d’autodeterminació", ha conclòs.   Forcadell també participarà a la comissió d’afers parlamentaris, en què es debatrà sobre deontologia i els codis d’ètica dels parlaments de l’espai francòfon, i en el debat de la comissió política sobre despenalització del cànnabis des de la perspectiva pública, en què exposarà l'aprovació al Parlament de la Llei de les associacions de consumidors de cànnabis, impulsada per una iniciativa legislativa popular. I aquest dimarts intervindrà a l’Assemblea Plenària, en el marc del debat 'Diversitat lingüística, diversitat cultural, identitat(s)'.  L’Assemblea, en la qual hi ha representats  de parlaments estatals i subestatals d’arreu del món, se celebrarà al Centre de Congressos europeu de Luxemburg els propers 10 i 11 de juliol. El Parlament forma part de l’APF des del 2008. La cambra catalana va integrar-se aleshores a l’Assemblea, com a observador permanent. L'APF representa 83 parlaments: 52 membres de ple dret, 14 membres associats i 17 observadors permanents. A mitjans de maig, Forcadell ja va participar a la Conferència de Presidents de la Regió Europa de l’entitat, que es va dur a terme a Budapest.

Summary: Forcadell denuncia "la persecució judicial" als càrrecs electes davant l'Assemblea Parlamentària de la Francofonia


La PAH, juntament amb altres associacions com La Fede, Escoltes Catalans, Associacions d'advocats, Consell de la Joventut de Barcelona i entitats del tercer sector, han demanat a les administracions públiques que es posicionin "amb el poble o amb el lobby financer" en la qüestió de l'habitatge. Ho han fet en el Congrés d'Habitatge a Catalunya, on les entitats han demanat una "desmercantilització dels habitatges" i que "es freni l'hemorràgia de desnonaments". Un dels punts principals de la ponència, com ja es va proposar el novembre passat, ha estat el tancament "immediat" del fons "voltor" Divarian. En el marc del congrés les entitats han presentat un programa de mesures com ara aturar immediatament els desnonaments a Catalunya. Han afirmat que cada dia n'hi ha almenys un, una "dada insostenible". També han demanat mesures perquè les famílies desnonades tinguin un reallotjament digne dins del seu barri i no en albergs. D'altra banda, han fet menció del Decret Llei aprovat pel PSOE que prohibeix els desnonaments a data oberta, que avui dia afirmen que "no s'està complint". Durant el Congrés per l'Habitatge, s'ha proposat "punxar la bombolla del lloguer" i han demanat a les institucions públiques que boquegin el preu del lloguer i es prenguin mesures per garantir que el preu dels lloguers de Catalunya i les despeses relacionades amb l'habitatge no puguin superar el 30% dels ingressos de les famílies que els lloguen. Tal com van avançar durant l'última ponència el passat novembre, han demanat reiteradament el tancament de tots els fons Voltor que actuen a Catalunya i que expropiïn els pisos buits que tenen en propietat les entitats financeres. En concret, han demanat l'expulsió immediata de Catalunya del fons voltor Divarian però també han explicat que "és el primer però no l'últim, darrere aniran caient tots". Abans de finalitzar la conferència han fet una crida al moviment popular. En aquest sentit han parlat de la importància de ser una comunitat i unir-se en la lluita contra la crisi de l'habitatge. També han reiterat que "seguiran lluitant" contra els lobbys financers i denunciant el dret de les persones a un habitatge digne.

Summary: El Congrés de l'Habitatge de Catalunya insta les administracions a posicionar-se "amb el poble o amb el lobby financer"


ERC perdria dues dècimes i el PDeCAT una en comparació amb el baròmetre del juliol passat ACN Madrid.-El PP obtindria una intenció de vot del 28% i mantindria el seu avantatge respecte el PSOE (24,2%) de prop de quatre punts si ara se celebressin eleccions al Congrés, mentre que Podem i les seves confluències se situarien en tercer lloc, amb el 18,5% dels sufragis, seguit de molt a prop per Ciutadans, amb el 17,5%, segons el darrer baròmetre del CIS. Comparat amb la mostra del juliol, el PP cau vuit dècimes, mentre que el PSOE en perd set, Podem i les seves confluències patirien un descens d'1,8 punts i Ciutadans s'aproxima al tercer lloc després de pujar tres punts. Pel que fa les forces sobiranistes, ERC aconseguiria una intenció de vot del 2,7%, dues dècimes menys respecte al baròmetre del juliol, i el PDeCAT en perdria una i passaria de l'1,7% a l'1,6%. L'enquesta es va dur a terme entre el 2 i l'11 d'octubre, immediatament després del referèndum de l'1-O i les càrregues policials.

Summary: El PP baixa en intenció de vot però manté l'avantatge respecte al PSOE i Cs s'acosta al tercer lloc, segons el CIS


Les empreses catalanes mantenen el seu bon ritme de vendes a l'estranger i aquest mes de juliol van exportar per valor de 6.069 milions d'euros, el 5% més que el mateix mes de l'any passat, segons les dades publicades per la secretaria de Comerç del Ministeri d'Economia i Competitivitat. En l'acumulat dels primers set mesos de l'any, les exportacions catalanes se situen en 41.709 milions d'euros, cosa que suposa un creixement del 8,8% en relació amb els primers set mesos de l'any passat. Les xifres registrades al juliol suposen el segon millor registre en aquest mes de la sèrie històrica del Ministeri que comença l'any 2000. Les exportacions en el conjunt de l'Estat van créixer al juliol un 3,9% i en l'acumulat dels primers set mesos el 9,1%.

Summary: Les empreses exporten per valor de 6.069 milions d'euros al juliol, el 5% més que el mateix mes de l'any passat


El conseller d'Interior, Jordi Jané, creu que s'han de revisar els protocols d'actuació en els casos de violència de gènere arran del crim de Santa Perpètua de Mogoda. La víctima havia denunciat la seva exparella, que a l'abril havia de fer front a un judici per un delicte d'amenaces i pel qual se li va imposar una ordre d'allunyament de la seva parella de 500 metres, i al juny, havia de fer front a un altre judici per incomplir l'ordre, que es va acabar ampliant als 1.000 metres. Jané ha lamentat aquest divendres que en aquest cas "hi havia unes resolucions judicials que fixaven l'allunyament" i "no hi havia cap mesura judicial" que forcés l'agressor a dur "les polseres que permeten avisar quan s'incompleix aquesta ordre d'allunyament".

Summary: Jané insta a revisar els protocols d'actuació davant les denúncies de violència de gènere arran del crim de Santa Perpètua